ประกาศกระทรวงพาณิชย์ เรื่อง การจัดตั้งและกำหนดอำนาจหน้าที่สำนักงานสาขาชั่งตวงวัด

ประกาศกระทรวงพาณิชย์
ประกาศกระทรวงพาณิชย์
เรื่อง
การจัดตั้งและกำหนดอำนาจหน้าที่สำนักงานสาขาชั่งตวงวัด
 

ตามที่ กระทรวงพาณิชย์ได้ออกประกาศกระทรวงพาณิชย์
เรื่อง การจัดตั้งและกำหนดอำนาจหน้าที่สำนักงานสาขาชั่งตวงวัด ลงวันที่ ๑ สิงหาคม พ.ศ.
๒๕๔๓ เพื่อจัดตั้งสำนักงานสาขาชั่งตวงวัดรวมทั้งกำหนดอำนาจหน้าที่ของสำนักงานสาขาชั่งตวงวัดไปแล้ว
นั้น

เพื่อให้การกำกับ ดูแลการปฏิบัติการตามพระราชบัญญัติมาตราชั่งตวงวัด
พ.ศ. ๒๕๔๒ ในส่วนภูมิภาคเป็นไปอย่างมีประสิทธิภาพ และอำนวยความสะดวกในการให้บริการแก่ประชาชนอย่างทั่วถึง

อาศัยอำนาจตามความในมาตรา ๕ และมาตรา ๗ แห่งพระราชบัญญัติมาตราชั่งตวงวัด
พ.ศ. ๒๕๔๒ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๔๘ และมาตรา ๕๐ ของรัฐธรรมนูญแห่งราชอาณาจักรไทยบัญญัติให้กระทำได้
โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงพาณิชย์จึงออกประกาศ ดังต่อไปนี้

ข้อ ๑[๑]
ประกาศนี้ให้ใช้บังคับเมื่อพ้นกำหนดหกสิบวัน
นับแต่วันประกาศในราชกิจจานุเบกษาเป็นต้นไป

ข้อ ๒ ให้ยกเลิกประกาศกระทรวงพาณิชย์ เรื่อง การจัดตั้งและกำหนดอำนาจหน้าที่สำนักงานสาขาชั่งตวงวัด
ลงวันที่ ๑ สิงหาคม พ.ศ. ๒๕๔๓

ข้อ ๓ ให้จัดตั้งสำนักงานสาขาชั่งตวงวัดขึ้น ในท้องที่และมีเขตอำนาจ
ดังต่อไปนี้
ภาคกลาง
(๑) สำนักงานสาขาชั่งตวงวัดเขต ๐-๑ สุพรรณบุรี ตั้ง
ณ จังหวัดสุพรรณบุรี มีเขตอำนาจในท้องที่จังหวัดสุพรรณบุรี จังหวัดอ่างทอง จังหวัดสิงห์บุรี
และจังหวัดชัยนาท
(๒) สำนักงานสาขาชั่งตวงวัดเขต ๐-๒ ราชบุรี ตั้ง
ณ จังหวัดราชบุรี มีเขตอำนาจในท้องที่จังหวัดราชบุรี จังหวัดเพชรบุรี และจังหวัดกาญจนบุรี
(๓) สำนักงานสาขาชั่งตวงวัดเขต ๐-๓ นครปฐม ตั้ง
ณ จังหวัดนครปฐม มีเขตอำนาจในท้องที่จังหวัดนครปฐม จังหวัดสมุทรสงคราม และจังหวัดสมุทรสาคร
(๔) สำนักงานสาขาชั่งตวงวัดเขต ๐-๔ สระบุรี ตั้ง
ณ จังหวัดสระบุรี มีเขตอำนาจในท้องที่จังหวัดสระบุรี จังหวัดพระนครศรีอยุธยา จังหวัดลพบุรี
และจังหวัดนครนายก
ภาคเหนือ
(๑) ให้ศูนย์ชั่งตวงวัดภาคเหนือ (เชียงใหม่) เป็นสำนักงานสาขาชั่งตวงวัดเขต
๑-๑ เชียงใหม่ ตั้ง ณ จังหวัดเชียงใหม่ มีเขตอำนาจในท้องที่จังหวัดเชียงใหม่ จังหวัดลำพูน
และจังหวัดแม่ฮ่องสอน
และให้มีเขตอำนาจในส่วนที่เกี่ยวกับการสนับสนุนการปฏิบัติงานของสำนักงานสาขาชั่งตวงวัดที่จัดตั้งขึ้นในท้องที่ภาคเหนือด้วย
(๒) สำนักงานสาขาชั่งตวงวัดเขต ๑-๒ ลำปาง ตั้ง ณ
จังหวัดลำปาง มีเขตอำนาจในท้องที่จังหวัดลำปาง จังหวัดเชียงราย และจังหวัดพะเยา
(๓) สำนักงานสาขาชั่งตวงวัดเขต ๑-๓ แพร่ ตั้ง ณ
จังหวัดแพร่ มีเขตอำนาจในท้องที่จังหวัดแพร่ จังหวัดน่าน และจังหวัดอุตรดิตถ์
(๔) สำนักงานสาขาชั่งตวงวัดเขต ๑-๔ พิษณุโลก ตั้ง
ณ จังหวัดพิษณุโลก มีเขตอำนาจในท้องที่จังหวัดพิษณุโลก จังหวัดพิจิตร จังหวัดสุโขทัย
และจังหวัดเพชรบูรณ์
(๕) สำนักงานสาขาชั่งตวงวัดเขต ๑-๕ นครสวรรค์ ตั้ง
ณ จังหวัดนครสวรรค์ มีเขตอำนาจในท้องที่จังหวัดนครสวรรค์ จังหวัดกำแพงเพชร จังหวัดตาก
และจังหวัดอุทัยธานี
ภาคตะวันออกเฉียงเหนือ
(๑) ให้ศูนย์ชั่งตวงวัดภาคตะวันออกเฉียงเหนือ (ขอนแก่น)
เป็นสำนักงานสาขาชั่งตวงวัด เขต ๒-๑ ขอนแก่น ตั้ง ณ จังหวัดขอนแก่น มีเขตอำนาจในท้องที่จังหวัดขอนแก่น
จังหวัดกาฬสินธุ์ จังหวัดมหาสารคาม และจังหวัดร้อยเอ็ด และให้มีเขตอำนาจในส่วนที่เกี่ยวกับการสนับสนุนการปฏิบัติงานของสำนักงานสาขาชั่งตวงวัดที่จัดตั้งขึ้นในท้องที่ภาคตะวันออกเฉียงเหนือด้วย
(๒) สำนักงานสาขาชั่งตวงวัดเขต ๒-๒ อุดรธานี ตั้ง
ณ จังหวัดอุดรธานี มีเขตอำนาจในท้องที่จังหวัดอุดรธานี จังหวัดหนองคาย จังหวัดเลย และจังหวัดหนองบัวลำภู
(๓) สำนักงานสาขาชั่งตวงวัดเขต ๒-๓ สกลนคร ตั้ง
ณ จังหวัดสกลนคร มีเขตอำนาจในท้องที่จังหวัดสกลนคร จังหวัดนครพนม และจังหวัดมุกดาหาร
(๔) สำนักงานสาขาชั่งตวงวัดเขต ๒-๔ อุบลราชธานี
ตั้ง ณ จังหวัดอุบลราชธานี มีเขตอำนาจในท้องที่จังหวัดอุบลราชธานี จังหวัดยโสธร และจังหวัดอำนาจเจริญ
(๕) สำนักงานสาขาชั่งตวงวัดเขต ๒-๕ สุรินทร์ ตั้ง
ณ จังหวัดสุรินทร์ มีเขตอำนาจในท้องที่จังหวัดสุรินทร์ จังหวัดบุรีรัมย์ และจังหวัดศรีสะเกษ
(๖) สำนักงานสาขาชั่งตวงวัดเขต ๒-๖ นครราชสีมา ตั้ง
ณ จังหวัดนครราชสีมา มีเขตอำนาจในท้องที่จังหวัดนครราชสีมา และจังหวัดชัยภูมิ
ภาคใต้
(๑) สำนักงานสาขาชั่งตวงวัดเขต ๓-๑ สุราษฎร์ธานี
ตั้ง ณ จังหวัดสุราษฎร์ธานี มีเขตอำนาจในท้องที่จังหวัดสุราษฎร์ธานี และจังหวัดนครศรีธรรมราช
(๒) สำนักงานสาขาชั่งตวงวัดเขต ๓-๒ ชุมพร ตั้ง ณ
จังหวัดชุมพร มีเขตอำนาจในท้องที่จังหวัดชุมพร จังหวัดประจวบคีรีขันธ์ และจังหวัดระนอง
(๓) สำนักงานสาขาชั่งตวงวัดเขต ๓-๓ ภูเก็ต ตั้ง
ณ จังหวัดภูเก็ต มีเขตอำนาจในท้องที่จังหวัดภูเก็ตและจังหวัดพังงา
(๔) สำนักงานสาขาชั่งตวงวัดเขต ๓-๔ สงขลา ตั้ง ณ
จังหวัดสงขลา มีเขตอำนาจในท้องที่จังหวัดสงขลา จังหวัดพัทลุง และจังหวัดสตูล
(๕) สำนักงานสาขาชั่งตวงวัดเขต ๓-๕ ยะลา ตั้ง ณ
จังหวัดยะลา มีเขตอำนาจในท้องที่จังหวัดยะลา จังหวัดปัตตานี และจังหวัดนราธิวาส
(๖) สำนักงานสาขาชั่งตวงวัดเขต ๓-๖ กระบี่ ตั้ง
ณ จังหวัดกระบี่ มีเขตอำนาจในท้องที่จังหวัดกระบี่และจังหวัดตรัง
ภาคตะวันออก
(๑) ให้ศูนย์ชั่งตวงวัดภาคตะวันออก (ชลบุรี) เป็นสำนักงานสาขาชั่งตวงวัดเขต
๔-๑ ชลบุรี ตั้ง ณ จังหวัดชลบุรี มีเขตอำนาจในท้องที่จังหวัดชลบุรี จังหวัดฉะเชิงเทรา
จังหวัดปราจีนบุรี และจังหวัดระยอง และให้มีเขตอำนาจในส่วนที่เกี่ยวกับการสนับสนุนการปฏิบัติงานของสำนักงานสาขาชั่งตวงวัดที่จัดตั้งขึ้นในท้องที่ภาคตะวันออกด้วย
(๒) สำนักงานสาขาชั่งตวงวัดเขต ๔-๒ จันทบุรี ตั้ง
ณ จังหวัดจันทบุรี มีเขตอำนาจในท้องที่จังหวัดจันทบุรี จังหวัดตราด และจังหวัดสระแก้ว

ข้อ ๔ ให้สำนักงานสาขาชั่งตวงวัดตามข้อ ๓ มีอำนาจหน้าที่
ดังต่อไปนี้
(๑) เก็บรักษาแบบมาตราชั่งตวงวัด
(๒) ออกหนังสือรับรองการประกอบธุรกิจในการผลิต นำเข้า
ขาย ซ่อมเครื่องชั่งตวงวัดหรือให้บริการชั่งสินค้าของผู้อื่นเพื่อประโยชน์ในการซื้อขายหรือแลกเปลี่ยนสินค้า
(๓) ตรวจสอบและให้คำรับรองเครื่องชั่งตวงวัด
(๔) ปฏิบัติการอื่นตามที่บัญญัติไว้ในพระราชบัญญัติมาตราชั่งตวงวัด
พ.ศ. ๒๕๔๒

ข้อ ๕ แบบแจ้งและคำขอที่ยื่นไว้แล้วและค้างการพิจารณาตามอำนาจหน้าที่ของสำนักงานสาขาชั่งตวงวัด
ตามประกาศกระทรวงพาณิชย์ เรื่อง การจัดตั้งและกำหนดอำนาจหน้าที่สำนักงานสาขาชั่งตวงวัด
ลงวันที่ ๑ สิงหาคม พ.ศ. ๒๕๔๓ ให้ถือเป็นอำนาจหน้าที่ของสำนักงานสาขาชั่งตวงวัดตามข้อ
๓ ของประกาศฉบับนี้


ประกาศ
ณ วันที่ ๑๐ เมษายน พ.ศ. ๒๕๔๙
ปรีชา
เลาหพงศ์ชนะ
รัฐมนตรีช่วยว่าการฯ
ปฏิบัติราชการแทน
รัฐมนตรีว่าการกระทรวงพาณิชย์














































นันทนา/ผู้จัดทำ
๑๙ มิถุนายน ๒๕๔๙

[๑]
ราชกิจจานุเบกษา เล่ม ๑๒๓/ตอนที่ ๕๖ ง/หน้า ๔๗/๘ มิถุนายน ๒๕๔๙